Opera rumantscha cun success

(lr)

Che Rumantschs e Rumantschas san chantar è conuschent. Ils davos onns è il dumber da chantadurs e chantaduras scoladas professiunalmain s'augmentà considerablamain. Forsa ha er quest fatg motivà Gion Antoni Derungs da cumponer ina segunda opera, puspè tenor in libretto rumantsch da Lothar Deplazes. L'opera "Il Semiader" è vegnida preschentada quatter sairas a Cuira en il teater da la citad avant sala fullanada. L'applaus è stà frenetic, malgrà che la musica da Derungs nun è betg simpla e leva da chapir. Sper solists professiunals han collavurà in chor maschadà ad hoc e l'orchester dal Radio della Svizzera Italiana sut la direcziun da Silvia Caduff. A la chapientscha ed a la fascinaziun da l'ovra han 
grondamain contribuì la reschia da Gian Gianotti, l'inscenaziun e la glisch. Per consolaziun da tut quellas persunas che han manchentà la chaschun da vesair ed udir quest ovra e per tgi che vul tadlar ella pli savens, vegn il Radio rumantsch ad edir in disc cumpact.